รัฐขาดดุลเงินสด3.76แสนล้านบาท
รัฐเร่งเบิกจ่ายทำขาดดุลเงินสดหนัก แต่คลังยันเงินคงคลังมีพอเบิกจ่ายและรองรับเศรษฐกิจผันผวน
20 ส.ค. 2555

รัฐเร่งเบิกจ่ายทำขาดดุลเงินสดหนัก แต่คลังยันเงินคงคลังมีพอเบิกจ่ายและรองรับเศรษฐกิจผันผวน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 10 เดือนแรกของปีงบประมาณ 2555 ว่า รัฐบาลมีรายได้นำส่งคลังทั้งสิ้น 1.56 ล้านล้านบาท สูงกว่าช่วงเดียวกันปีที่แล้ว 7.77 หมื่นล้านบาท
ขณะที่การเบิกจ่ายเงินงบประมาณมีจำนวนทั้งสิ้น 1.9 ล้านล้านบาท สูงกว่าช่วงเดียวกันปีที่แล้ว 6.75 หมื่นล้านบาท ทำให้รัฐบาลขาดดุลเงินงบประมาณ 3.4 แสนล้านบาท เมื่อรวมกับการขาดดุลเงินนอกงบประมาณ 3.64 หมื่นล้านบาท ส่งผลให้รัฐบาลขาดดุลเงินสดรวม 3.76 แสนล้านบาท และรัฐบาลได้กู้เงินเพื่อชดเชยการขาดดุล 2.57 แสนล้านบาท ทำให้ดุลเงินสดหลังกู้ขาดดุลทั้งสิ้น 1.19 แสนล้านบาท ส่งผลให้เงินคงคลัง ณ สิ้นเดือนกรกฎาคม 2555 มีจำนวน 4.02 แสนล้านบาท
นายสมชัย กล่าวว่า  ระดับเงินคงคลังที่สูงต่อเนื่องจากเดือนที่แล้ว จะช่วยให้รัฐบาลมีสภาพคล่องที่เพียงพอต่อการใช้จ่ายตามปกติ และสามารถรองรับความผันผวนของสถานการณ์เศราฐกิจที่อาจเกิดขึ้นในอนาคตได้